***Önkormányzat***

***Nick***

***357-16/2015/Ált.***

***J e g y z ő k ö n y v***

*Nick község Önkormányzatának Képviselő-testülete 2015. december 15-én 17.00 órakor a Művelődési Házban megtartott üléséről.*

***Jelen voltak:*** *Csorba József polgármester, Németh András alpolgármester, Ivánkovics Zoltán képviselő, Novák László képviselő, Tóth Sándor képviselő*

***Tanácskozási joggal vett részt:*** *dr. Kiss Julianna jegyző*

***Meghívottak:*** *Kissné Simon Mónika igazgatási ügyintéző, Őri Csaba adóügyi ügyintéző, Nagy Attiláné településüzemeltetési és beruházási ügyintéző, Finta Brigitta szociális ügyintéző, Szekeresné Szabó Krisztina pénzügyi ügyintéző, Szabó Ervin munkacsoport elnöke*

*Csorba József polgármester köszöntötte a megjelenteket, megállapította, hogy az 5 képviselőből jelen van mind az 5 fő, az ülés határozatképes, azt megnyitotta.*

***Az ülés napirendjére, illetve további napirend felvételére az alábbi javaslatot tette:***

1. *Belvíz- és kerékpárút tervezésére beérkezett pályázatok elbírálása*
2. *A helyi adókról szóló önkormányzati rendelet módosítása*
3. *Nick Község Önkormányzata Képviselő-testületének 2016. évi munkaterve*
4. *Beszámoló a közszolgáltatási tevékenységről*
5. *Beszámoló a Répcelak Közös Önkormányzati Hivatal 2015. évi munkájáról*
6. *Az önkormányzat 2015. évi költségvetéséről szóló önkormányzati rendelet módosítása*
7. *Egészséges Gyermekeinkért Alapítvány kérelme támogatás iránt*

*Képviselő-testület a javasolt napirendet egyhangúlag elfogadta.*

*Polgármester a napirend tárgyalása előtt a két ülés között végzett munkáról, fontosabb intézkedésekről, valamint a lejárt határidejű határozatok végrehajtásáról adott számot.*

* *Nick Község Önkormányzata már döntött arról, hogy az M86-os út építésével megépülő földutak, felüljárók, kerékpárút, és kerékpáros aluljáró kezelésbeadását lehatároló tervet elfogadja. A NIF tájékoztatta az önkormányzatokat, hogy elkészült a végleges lehatárolási terv, melyet digitálisan megküldött, és kérte a jóváhagyás visszaigazolását. A megküldött tervet áttekintették, és megállapították, hogy a már jóváhagyotthoz képest változást nem tartalmaz, ezért a képviselő-testület hozzájárulását továbbra is fenntartja.*
* *A temetőben a fenyőfák kivágása megtörtént, az ágak elszállításáért nem kellett fizetni, mert helyben felhasználták.*
* *A köztemetés lezajlott.*
* *Mikulás napi ünnepséget szerveztek, mely sikeresen lezajlott.*

*A képviselő-testület a tájékoztatást tudomásul veszi.*

***1. Napirend***

*Belvíz- és kerékpárút tervezésére beérkezett pályázatok elbírálása*

***Előadó:*** *Nagy Attiláné településüzemeltetési és beruházási ügyintéző*

*Írásos bontási jegyzőkönyv, előterjesztés és határozati javaslat csatolva.*

***Nagy Attiláné településüzemeltetési és beruházási ügyintéző:*** *Az elmúlt testületi ülésen döntött a képviselő-testület arról, hogy pályázatot írnak ki a belterületi vízrendezésre és a falun átvezető kerékpárút tervezésére. A pályázati felhívást öt vállalkozónak küldték meg, s minden éltek ajánlattételi lehetőségükkel. A bontási jegyzőkönyvet a képviselő-testület tagjai megkapták. A beérkezett ajánlatokat látva megállapították, hogy elég magas az ajánlati ár. Ezért három határozati javaslatot készítettek elő. Az első határozati javaslatban szerepel, hogy az összességében legkedvezőbb ajánlatot adó VIDRA Kft ajánlatát fogadná el a testület. Ez az ár tartalmazza a belterületi vízrendezést és a kerékpárút tervezését is. A második határozati javaslatban feladatonként megbontva a legkedvezőbb ajánlat szerepel. A harmadik határozati javaslatban a magas árakra hivatkozva a testület nem hirdetne győztest, azaz nem rendelné meg a tervek elkészítését, hanem a következő évi költségvetés ismeretében döntene a továbbiakról. Fontolgatták az árajánlatok láttán, hogy milyen lehetőségei lennének a testületnek és felmerült egy olyan javaslat, hogy a kerékpárutat a templomig meg kellene terveztetni, de olyan feltétellel, hogy a kerékpárút tervezése és a hozzá tartozó csapadék vízelvezetéssel együtt. Hangsúlyozta, hogy összekapcsolódnak ezek a feladatok, ezért nem lehet külön választani. Felvetődött, hogy a tervezőknek meg kell vizsgálni, hogy mekkora terület áll rendelkezésre, mert nincs kizárva, hogy telekhatár rendezést is kell csinálni. Kérte a testület döntését.*

***Kérdés, hozzászólás:***

***Csorba József polgármester:*** *Elég széles körben kértek be árajánlatot, mely hasonló szórást mutat főleg a vízrendezés tervezésénél. A kerékpárút- és a belvízterveztetésre beérkezett együttes ajánlatok közül a legkedvezőbb ajánlatot a VIDRA Kft. adta (5.715.000,-Ft). Külön bontva a tervek elkészítését belvízrendezés tervének elkészítésére a SOLVEX Kft. 4.191 e Ft, míg a kerékpárút tervezésére a VIDRA Kft. 1.270 e Ft. Ezek az összegek jóval meghaladják a rendelkezésre álló összeget, mert úgy gondolták, hogy a viziközmű társulat megszűnése esetén a rendelkezésre álló 3 millió Ft elég lesz a terveztetés költségére. Elmondja, hogy voltak pályázati előadásokon, de semmi biztató jó hírt nem kaptak. A kis településeknek jóformán nincsen semmi esélye, csak nagyon nagy szerencsével. Ismerteti a jelenleg ismert pályázati feltételeket. Felmerül a kérdés, hogy szabad-e ennyi pénzt „beleölni” a belvízterveztetésre szem előtt tartva, hogy ez önkormányzati feladat. Nem biztos, hogy feltétlenül meg kell terveztetni a belvízelvezetést. Sajnos kerékpárút pályázatra sincs egyenlőre lehetőség, mert a TOP-ban nem szerepel.*

***Nagy Attiláné településüzemeltetési és beruházási ügyintéző:*** *Elmondja, hogy az eddig tájékoztatások szerint a Vidékfejlesztési pályázatban sincs ilyen lehetőség. A TOP pedig olyan feltételrendszert ír elő, amelynek a település nem tud megfelelni (belvíz okozta vis maior kár).*

***Csorba József polgármester:*** *Talán turisztikai pályázatnál lehetőség lenne a kerékpárút terveztetésére, de ez is bizonytalan. Nagyon jó lenne, ha a megépülő kerékpárutat folytatni tudnák legalább a templomig. Már most látszik, hogy nagyobb lesz a forgalom, pedig még át sem adták az utat. Viszonylag keskeny a Petőfi utca, ezért mindenképpen egybe kell kezelni a kerékpárút- és a csapadék vízelvezetést. Javasolja, hogy a 3. határozati javaslatot fogadja el a testület olyan kiegészítéssel, hogy új pályázatot írnak ki a Petőfi utcai kerékpárút és csapadékvíz elvezetésre együtt. Az árajánlatot egyben kell benyújtani, nem lehet külön bontani. A kanyarban lévő árok szűk keresztmetszete miatt nagyobb esőzés után a víz megjelenik az úton. Az árok pillanatok alatt kiönt.*

***Szabó Ervin munkacsoport elnöke:*** *Úgy tudja, hogy a bolt körül található áteresz el van törve, s ezért folyik ki az útra a víz.*

***Csorba József polgármester:*** *A temető kerítés készítésekor méregették az út szélességét, és az út bőven az önkormányzati területeken van. Majdnem a felezővonal tájékáig önkormányzati területen van az út. Ezért maradt a régi nyomvonalon az új kerítés. Mivel sok helyen a telekhatárok nem a valós állapotot mutatják ezért fontos lesz a tervezőknek a telekhatárok rendezése. Kéri a 3. számú határozati javaslat elfogadását az elhangzott kiegészítéssel.*

***dr. Kiss Julianna jegyző:*** *Javasolja, hogy eredménytelennek nyilvánítsák a pályázatokat, mert mindegyik ajánlat magasabb a rendelkezésre álló forrásnál. Véleménye szerint nem érdemes januárban dönteni a beérkezett pályázatokról, mert még akkor nem lesz az önkormányzatnak költségvetése. Javasolja, hogy a februári ülésen döntsön a testület a pályázatok elbírálásáról.*

***Nagy Attiláné településüzemeltetési és beruházási ügyintéző:*** *A pályázatot ki lehet írni most, de hosszú határidővel. Februárban elfogadja a testület a költségvetést, és akkor tud dönteni a beadott pályázatokról is.*

***Csorba József polgármester:*** *Egyetért az elhangzottakkal. A pályázat beadási határideje 2016. január 30-a legyen. Bízik abban, hogy arra bővebb információkkal fognak rendelkezni a pályázatok terén. A testület a februári ülésen hoz döntést. Kéri a testület döntését.*

*Képviselő-testület 5 szavazattal, ellenszavazat, tartózkodás nélkül az alábbi határozatot hozta:*

***98/2015. (XII.15.) számú határozat****:*

*Nick Község Önkormányzatának Képviselő-testülete a belterületi belvízrendezésre és kerékpárútra kiírt pályázati eljárást eredménytelennek nyilvánítja, arra tekintettel, hogy a beérkezett ajánlatokban szereplő vállalkozási díj magasabb mint a rendelkezésre álló költségvetési forrás.*

*A képviselő-testület új pályázatot ír ki a kerékpárút és a csapadékvíz elvezetés együttes tervezésére a Petőfi S. utca ÉK-i oldalán, a 86-os gyorsforgalmi út lehajtójától a katolikus templomig.*

***Felelős:*** *Csorba József polgármester*

***Határidő:*** *a pályázat beadási határideje: 2016. január 29.*

***2. Napirend***

*A helyi adókról szóló önkormányzati rendelet módosítása*

***Előadó:*** *Őri Csaba adóügyi ügyintéző*

*Írásos előterjesztés, előzetes hatásvizsgálat és a rendelet-tervezet a jegyzőkönyv mellékleteként csatolva.*

***Őri Csaba adóügyi ügyintéző:*** *A képviselő-testület novemberben elfogadta az adómentességet, mely szerint a településen egy orvos mentesíthető a helyi adó megfizetése alól. A támogatásokat vizsgáló iroda felhívta a figyelmet, hogy ez csekély összegű állami támogatásnak minősül. Ezért kell a helyi adókról szóló rendeletet módosítani. Véleménye szerint a háziorvos a mellékleteket látván nem fog kérni mentességet.*

***Kérdés, hozzászólás:***

***dr. Kiss Julianna jegyző:*** *Minden állami vagy önkormányzati támogatásnak, amely vállalkozásoknak, cégeknek a gazdasági tevékenységét érinti a de minimis támogatás szabályainak meg kell felelnie. Ismerteti, hogy mit jelent a de minimis támogatás. Ez a de minimis támogatás a vállalkozó háziorvosoknál is vizsgálandó, mert a mentesség folyamán nem fizeti be az adót, ami az államot megilleti, tehát támogatásnak minősül az adókönnyítés. A Miniszterelnökség Támogatásokat Vizsgáló Irodája vizsgálja, hogy az önkormányzat rendelete megfelel-e az EU-s normáknak. A jogszabályszerkesztéshez iránymutatást adtak, melynek tárgyában a Belügyminisztérium és a Nemzetgazdasági Minisztérium egyeztet. A jogszabályszerkesztés szabályai szerint ugyanis a helyi rendeletben nem szabad megismételni a magasabb szintű jogszabály szövegét. Az is elképzelhető, hogy újból módosítani kell a helyi adó rendeletet, mert ki kell venni a jelenleg végzett módosításokat, mert ellentétes a jogalkotásról szóló törvénnyel. A törvényi feltételek szerint november 30-ig kellett elfogadni a helyi adó rendeleteket, melynek meg is feleltek. December 2-án szembesültek azzal, hogy a Támogatásokat Vizsgáló Iroda a kincstáron keresztül az adós jogszabályokat vizsgálat alá rendeli.*

***Csorba József polgármester:*** *Kéri a rendelet módosítás elfogadását.*

*Képviselő-testület 5 szavazattal, ellenszavazat, tartózkodás nélkül az alábbi rendeletet alkotta:*

*Nick Község Önkormányzata Képviselő-testületének 16/2015.(XII.16.) önkormányzati rendelete a helyi adókról szóló 12/2015.(VIII.12.) önkormányzati rendelete módosításáról.*

*Rendelet a jegyzőkönyvhöz csatolva.*

***3. Napirend***

*Nick Község Önkormányzata Képviselő-testületének 2016. évi munkaterve*

***Előadó:*** *Csorba József polgármester*

*Írásos előterjesztés, határozati javaslat és munkaterv-tervezet a jegyzőkönyv mellékleteként csatolva.*

***Csorba József polgármester:*** *A munkatervben a kötelező feladatok szerepelnek. Kérése, hogy egészítsék ki a munkatervet, hogy a civil szervezetek a kapott támogatásról adjanak tájékoztatást a márciusi ülésen. A törvény szerint egy kötelező közmeghallgatás lenne a településen, de a műgáti lakosok kérésének megfelelően lesz nyáron még egy közmeghallgatás. A munkatervben szereplő ülések kibővülnek az aktuális feladatokkal. Kéri a testület döntését.*

*Kérdés, hozzászólás nem volt.*

*Képviselő-testület 5 szavazattal, ellenszavazat, tartózkodás nélkül az alábbi határozatot hozta:*

***99/2015. (XII.15.) számú határozat****:*

*Nick Község Önkormányzatának Képviselő-testülete elfogadja a 2016. évre vonatkozó munkatervét azzal a kiegészítéssel, hogy az önkormányzati támogatás felhasználásáról a civil szervezetek a márciusi ülés keretében adjanak tájékoztatást.*

***Felelős:*** *Csorba József polgármester*

***Határidő:*** *azonnal*

***4. Napirend***

*Beszámoló a közszolgáltatási tevékenységről*

***Előadó:*** *Csorba József polgármester*

*Írásos anyag a jegyzőkönyv mellékleteként csatolva.*

***Csorba József polgármester:*** *Írásos anyagot a képviselők megkapták. Kéri a testület döntését.*

*Kérdés, hozzászólás nem volt.*

*Képviselő-testület 5 szavazattal, ellenszavazat, tartózkodás nélkül az alábbi határozatot hozta:*

***100/2015. (XII.15.) számú határozat****:*

*Nick község Önkormányzatának Képviselő-testülete a Közszolgáltatók tevékenységéről szóló beszámolókat elfogadja.*

***5. Napirend***

*Beszámoló a Répcelaki Közös Önkormányzati Hivatal 2015. évi munkájáról*

***Előadó:*** *dr. Kiss Julianna jegyző*

*Írásos beszámoló és határozati javaslat a jegyzőkönyv mellékleteként csatolva.*

***dr. Kiss Julianna jegyző:*** *Megpróbálta összeszedni az ez évben végzett munkát. Főleg a beruházások tekintetében tért ki a település feladatellátására. Megállapítható, hogy csökkent az államigazgatási feladatok ellátásának a száma ugyanis kiszervezték a Járáshoz az államigazgatási feladatok nagy részét (építéshatósági, gyámügyi, igazgatási, okmányirodai feladatok, szabálysértési eljárás és szociális igazgatás egy része is). A pénzügyi feladatellátás nem lett kevesebb. Véleménye szerint a pénzügyi területen bonyolult szerteágazó feladatellátás van, több az ellátandó feladat. Ismerteti a pénzügyi csoport feladatait. Röviden ismerteti, hogy milyen feladatkör változásokra lehet számítani. Egyre több az informatikai feladat, és folyamatosan áttérnek az elektronikus közigazgatásra. Hangsúlyozza, hogy január 1-jétől jelentős változás lesz a közigazgatási hatósági eljárásban (Ket. szabályai változnak meg sok pontot érintően). Előkészítés alatt van egy új eljárási jogszabály, ami a polgári perrendtartáshoz fogja igazítani a közigazgatási eljárást. Folyamatosan változó jogszabályi környezet és folyamatosan változó feladatok mellett próbálják elvégezni a munkát. Inkább az önkormányzati fejlesztések, menedzsment irányába mozdulnak el az önkormányzati feladatok, de továbbra is nagyon hangsúlyos lesz a pénzügyi igazgatás, adó igazgatás, és ezen kívül az egyéb adminisztratív feladatok, melyek a testületek működését segítik.*

***Kérdés, hozzászólás:***

***Csorba József polgármester:*** *A beszámolóban részletesen szerepel, hogy milyen feladatokat láttak el a hivatalban. Kiemelte, hogy nagy feladat volt a műszaki csoport részéről a Gysev-től a terület megvásárlása az Ady utcában. A jegyző asszony elmondta, hogy a pénzügyi csoportnak nagyon sok a feladata, de a beszámolóban olvasható, hogy nyolc szervezetnek könyvelnek. Olvasható, hogy milyen jelentős adóbevétele van az önkormányzatnak. A mezőgazdasági vállalkozók morálja javult, de még van mit javítani. Az M86-os út munkálatai jelentősen befolyásolták az adó bevételt. A jövő évben erre még lehet számítani, de utána már nem. A testületi ülések száma hasonló nagyságú a többi településsel. Úgy gondolja, hogy az ülések száma elegendő. Kéri a testület döntését.*

***Tóth Sándor képviselő:*** *Úgy tudja, hogy a Kulturális és Ifjúsági Bizottság külsős tagjai lemondtak a tisztségükről. Kérdése, hogy most megszűnt-e ez a bizottság?*

***Csorba József polgármester:*** *Abban az esetben, ha a külsős tagok lemondtak, akkor nincs értelme megtartani a bizottságot, mert a képviselők a testületi ülésen úgy is elmondják a véleményüket. Felesleges időtöltés és adminisztráció lenne, ha továbbra is megmaradna a Kulturális Bizottság. Ha a külsős tagok helyett lettek volna újak, akkor lett volna értelme ennek a bizottságnak. Javasolja, hogy szüntessék meg a bizottságot.*

***dr. Kiss Julianna jegyző:*** *Ez a bizottság még nem szűnt meg, csak nem ülésezik.*

***Csorba József polgármester:*** *Kéri a beszámoló elfogadását.*

*Képviselő-testület 5 szavazattal, ellenszavazat, tartózkodás nélkül az alábbi határozatot hozta:*

***101/2015. (XII.15.) számú határozat****:*

*Nick Község Önkormányzatának Képviselő-testülete elfogadja a Répcelaki Közös Önkormányzati Hivatal 2015. évi munkájáról szóló beszámolót.*

***Felelős:*** *Csorba József polgármester*

*dr. Kiss Julianna jegyző*

***Határidő:*** *azonnal*

***6. Napirend***

*Az önkormányzat 2015. évi költségvetéséről szóló önkormányzati rendelet módosítása*

***Előadó:*** *Szekeresné Szabó Krisztina pénzügyi ügyintéző*

*Írásos előterjesztés, határozati javaslat és a tanulmányi szerződés csatolva.*

***Szekeresné Szabó Krisztina pénzügyi ügyintéző:*** *Az elkészített anyag két ponton módosítja az elfogadott költségvetést. Az egyik tétel az önkormányzatok működésének támogatása, melyet a kincstártól kapnak. A szociális étkeztetés létszámát az igénybevétel alapján módosították (csökkentették). Ezeket a mutatószámokat negyedévente módosíthatják. Így csökkent az Államkincstártól várható támogatás összege 178 e Ft-tal. A másik tétel a közfoglalkoztatottak támogatása, mert a Járási Hivatal meghosszabbította a közfoglalkoztatottak szerződését 2016. február 29-ig, melyre megkötötték a támogatási szerződéseket és a második pontban szereplő összeg a december 31-ig járó támogatási összeg, melyet várnak a Járási Hivataltól. Kéri a rendelet-tervezet elfogadását.*

*Kérdés, hozzászólás nem volt.*

***Csorba József polgármester:*** *Kéri a testület döntését.*

*Képviselő-testület 5 szavazattal, ellenszavazat, tartózkodás nélkül az alábbi rendeletet alkotta:*

*Nick Község Önkormányzata Képviselő-testületének 17/2015.(XII.16.) önkormányzati rendelete az önkormányzat 2015. évi költségvetéséről szóló 2/2015.(II.25.) önkormányzati rendelete módosításáról.*

*Rendelet a jegyzőkönyvhöz csatolva.*

***7. Napirend***

*Egészséges Gyermekeinkért Alapítvány kérelme támogatás iránt*

***Előadó:*** *Csorba József polgármester*

*Írásos előterjesztés és határozati javaslat a jegyzőkönyv mellékleteként csatolva.*

***Csorba József polgármester:*** *Az Egészséges Gyermekeinkért Alapítvány megkereste az önkormányzatot, hogy anyagilag járuljon hozzá a 3 koncertre érvényes bérletek árához. A 3-8 évfolyamon 24 fő nicki gyermek tanul. Így a kért támogatás összege 17.760,-Ft. A támogatás egy tanulóra eső összege 740,-Ft. Az Alapítvány 80 e Ft támogatást biztosít a koncertekhez. A koncert bérlet árához az iskola beiskolázási körzetéhez tartozó önkormányzatoktól is kérnek támogatást. Javasolja, hogy biztosítsák a kért támogatás összegét az Alapítványnak. A felhasználás határideje legkésőbb 2016. március 1., míg az elszámolás határidejét legkésőbb 2016. március 31. napjában kéri az Alapítvány. Kéri a testület döntését.*

*Kérdés, hozzászólás nem volt.*

*Képviselő-testület 5 szavazattal, ellenszavazat, tartózkodás nélkül az alábbi határozatot hozta:*

***102/2015. (XII.15.) számú határozat****:*

*Nick Község Önkormányzatának Képviselő-testülete az Egészséges Gyermekeinkért Alapítvány részére filharmóniai bérlet árához 17.760.-Ft támogatást biztosít.*

*A képviselő-testület a felhasználás határidejét legkésőbb 2016. március 1. napjában, míg az elszámolás határidejét legkésőbb 2016. március 31. napjában határozza meg.*

*A támogatás fedezetét a 2015. évi költségvetésben az iparűzési adó többlet bevétele terhére biztosítja.*

*A képviselő-testület felhatalmazza a polgármestert a támogatási szerződés aláírására.*

***Felelős:*** *Csorba József polgármester*

***Határidő:*** *a támogatási szerződés aláírására: 2015. december 31.*

***Bejelentések:***

***Csorba József polgármester:*** *A legutolsó információk szerint a felüljáró átadására december 22-én kerül sor. A műszaki átadás tegnap megtörtént, de a szakhatósági hozzájárulások nem érkeztek meg papír alapon. A papírok megérkezéséig nem adják ki az ideiglenes forgalomba helyezési dokumentumokat.*

*A hivatal mögötti területet „cross autók, autósok” tönkre tették. Ez ügyben felvették a kapcsolatot a rendőrséggel, de az kérték, hogy először beszéljenek a fiatalemberekkel, és ha ez nem jár eredménnyel, akkor a rendőrség megteszi a szükséges lépéseket. Valószínű, hogy mind a két bejárathoz letesznek két betonlábat, hogy kocsival ne lehessen olyan könnyen bejönni erre a területre. Meg kell boronáltatni ezt a területet és fűvel felül kell vetni.*

***Szabó Ervin munkacsoport elnöke:*** *A tavasszal a civil szervezeteknek volt pályázati lehetősége, de a rövid határidő miatt nem tudtak pályázatot benyújtani. Civil szervezet pályázhat, ha az önkormányzat megbízza az Értéktár kezelésével. Kérése, hogy hívják össze a helyi civil szervezeteket, és amelyik szervezet vállalja annak adjon az önkormányzat megbízást az értéktár kezelésére. Sokszor két órán múlik, hogy nem tud pályázni az Értéktár Bizottság, de amennyiben lenne ilyen megbízás, akkor a civil szervezet tudna pályázni.*

***Csorba József polgármester:*** *Elmondja, hogy év elején a civil szervezeteket össze fogják hívni ez ügyben.*

*A képviselő-testület a bejelentéseket tudomásul veszi.*

*Miután több napirend nem volt,* ***Csorba József*** *polgármester a megjelenést megköszönte, az ülést bezárta.*

*k.m.f.*

***Csorba József Dr. Kiss Julianna***

***polgármester jegyző***